[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2008.7.23

COM(2008) 482 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

A közegészségügyi program 2007. évi végrehajtása

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

A közegészségügyi program 2007. évi végrehajtása

(EGT-vonatkozású szöveg)

BEVEZETÉS

A közegészségügyre vonatkozó közösségi cselekvési program (2003–2008) elfogadásáról szóló 2002. szeptember 23-i 1786/2002/EK európai parlamenti és tanácsi határozat[1] 12. cikkének (1) bekezdése értelmében a Bizottságnak a célkitűzések figyelembevételével rendszeresen ellenőriznie kell a program intézkedéseinek végrehajtását. E jelentés célja az Európai Parlament és a Tanács tájékoztatása a közegészségügyi program 2007. évi végrehajtásáról. Az Europa honlapon[2] elérhető egy jelentés a program első négy évéről.

A 2007-ES EGÉSZSÉGÜGYI POLITIKA

2007 a jelentős politikai eredmények éve volt az Egészség- és Fogyasztóügyi Főigazgatóság számára, mivel az évet az egészségügyre vonatkozó második közösségi cselekvési program (2008-2013) és az „Együtt az egészségért: Stratégiai megközelítés az EU számára 2008–2013” című fehér könyv elfogadása jellemezte.

Az egészségügyre vonatkozó második közösségi cselekvési program (2008-2013)

2007. október 23-án az Európai Parlament és a Tanács elfogadta az egészségügyre vonatkozó második közösségi cselekvési programot (2008-2013) [3]. A cselekvési program három irányvonal köré szerveződik (a polgárok egészségügyi biztonságának javítása, az egészség elősegítése, az egészséggel kapcsolatos információk és ismeretek összegyűjtése és terjesztése), és 321 500 000 EUR összegű pénzügyi kerettel rendelkezik. A program célja a tagállamok szakpolitikáinak kiegészítése, támogatása és hozzáadott értékkel való ellátása, továbbá az emberi egészség és biztonság védelme és előmozdítása, valamint a közegészségügy javítása révén az Európai Unióban a szolidaritás és a jólét fokozásához való hozzájárulás.

Az EU egészségügyi stratégiája

2007. október 23-án elfogadták az „Együtt az egészségért: Stratégiai megközelítés az EU számára 2008–2013” című fehér könyvet [4]. A fehér könyv számos, az egészségügyet érintő uniós politikának nyújt koherens és átfogó keretet. A jó egészség egész életen át tartó elősegítése által célja az egészség javítása az öregedő Európában, a polgárok egészségét fenyegető veszélyek elleni védelem, ideértve a fertőző betegségeket és betegbiztonságot is, valamint a dinamikus egészségügyi rendszerek és az új technológiák támogatása.

A fehér könyv rögzíti az egészségügyi politikát alátámasztó elveket, amelyek a következők: az értékközpontú megközelítés szükségessége, az egészség és a jólét, az EU globális egészségügyben betöltött szerepének erősítése és az egészségügynek valamennyi szakpolitikába való beépítése. A Bizottság e tekintetben biztosítja, hogy a főbb politikák és a kidolgozott intézkedések egészségügyi hatását értékelni fogják.

A 2007-ES KÖLTSÉGVETÉS ÁTTEKINTÉSE

A program teljes költségvetése 2003–2008-ra 354 millió EUR volt. A közegészségügyre vonatkozó közösségi cselekvési program (2003–2008) végrehajtására irányuló 2007. évi munkaterv, valamint a támogatásokra vonatkozó éves munkaprogram elfogadásáról szóló 2007. február 12-i 2007/102/EK bizottsági határozatban[5] a 2007-es költségvetés hozzávetőleg 41 870 000 EUR volt. A működési költségvetés hozzávetőlegesen 40 638 000 EUR, az igazgatási költségvetés pedig 1 232 000 EUR volt.

TÁMOGATÁSOK

Pályázati felhívás

A 2007. évi munkaterv összes tevékenységét lefedő egyszeri pályázati felhívást 2007. február 16-án tették közzé, és 2007. május 20-án zárták le. A felhívást a Hivatalos Lapban [6], az Egészség- és Fogyasztóügyi Végrehajtó Ügynökség honlapján[7] és az Europa honlapon tették közzé[8].

Február 28-án Luxembourgban tájékoztató napot tartottak minden olyan érdekelt fél és közegészségügyi szakember számára, akik érdekeltek abban, hogy pályázzanak a közegészségügyi program (2003–2008) keretében. Nemzeti tájékoztató napot tartottak ezen felül Vilniusban, Varsóban, Madridban, Sevillában, Rómában, Szófiában és Lisszabonban.

A pályázati felhívásra előirányzott indikatív keretösszeg 33 888 000 EUR volt.

A három területre összesen 222 pályázatot nyújtottak be (93 pályázatot az egészségügyi tájékoztatásra, 17-et az egészségügyi veszélyekre és 112-t az egészséget befolyásoló tényezőkre vonatkozóan). Az ellenőrzési és kiválogatási szakaszban hét pályázatot kizártak, mivel az ajánlatokat nem nyújtották be időben vagy hiányosak voltak. A többi 215 pályázatot szakértői vizsgálati testületeknek nyújtották be, amelyek egyrészt olyan független szakértőkből álltak, akik feladata a közegészségügyi program (2003–2008) cselekvéseinek kiválasztására és finanszírozására vonatkozó általános alapelvek és kritériumok meghatározásáról szóló 2007/103/EK bizottsági határozatban[9] foglalt összes kritérium értékelése volt, másrészt pedig az Egészség- és Fogyasztóügyi Főigazgatóság tisztviselőiből, akik a politikai szempontból fontos kritériumokat értékelték.

Az Egészség- és Fogyasztóügyi Főigazgatóság, a Kutatási Főigazgatóság, az Eurostat Főigazgatóság, valamint az Egészség- és Fogyasztóügyi Végrehajtó Ügynökség képviselőiből álló értékelő bizottság összeállította a támogatásra javasolt pályázatok végleges listáját irányvonalanként, és készített egy egységes szerkezetbe foglalt tartaléklistát, valamint megegyezésre jutott a visszautasítandó pályázatokat illetően.

A támogatásra javasolt pályázatok végleges listáját, az egységes szerkezetbe foglalt tartaléklistát és a visszautasítandó pályázatokat 39 külső értékelőnek nyújtották be. Az értékelési folyamat eredményeként összeállt egy 63 projektet tartalmazó lista (ebből 23 az egészségügyi tájékoztatásra, 11 az egészségügyi veszélyekre és 29 az egészséget befolyásoló tényezőkre vonatkozott) és egy 11 projektet tartalmazó tartaléklista (ebből 8 az egészségügyi tájékoztatásra és 3 az egészséget befolyásoló tényezőkre vonatkozott), melyek költségvetési összege hozzávetőlegesen 37 575 948 EUR és 4 523 107 EUR.

Az 2007-es pályázati felhívásra vonatkozó statisztikai információkat az Egészség- és Fogyasztóügyi Végrehajtó Ügynökség honlapján[10] hozták nyilvánosságra, „Statistical Analysis of 2007 Call for Proposals in the Public Health Programme” (A közegészségügyi programra vonatkozó 2007. évi pályázati felhívás statisztikai elemzése) címmel.

A közegészségügyi közösségi cselekvési program végrehajtásával (2003–2008) foglalkozó bizottság 2007 szeptemberében kedvező véleményt nyilvánított az értékelési eljárás során kiválasztott pályázatok finanszírozását illetően.

Ajánlati felhívások

Számos tevékenységet kezdeményeztek ajánlati felhívások kiírásával, vagy a meglévő keretszerződések felhasználásával. A legjelentősebbek a következők:

- Egy, a táplálkozásról szóló reklámfilm elkészítése, amelyet az UEFA Bajnokok Ligája mérkőzései alatt vetítettek. A tervezés költségeit a nyertes reklámügynökség viselte, a gyártás költségeit pedig a Bizottság fedezte.

- Az Európai Unió közegészségügyi portáljának[11] további fenntartása, fejlesztése és népszerűsítése.

- A Közös Kutatóközponttal (KKK) együttműködve egy, a beltéri levegő minőségére vonatkozó webalapú információs eszköz kidolgozása.

- A Közös Kutatóközponttal kötött adminisztratív megállapodás az Egészségügyi Világszervezet (WHO) Dohányzás-ellenőrzési Keretegyezményét követő intézkedésekről, tudományos támogatásról és a dohánytermékek összetevőinek ellenőrzéséről.

- A sürgősségi riasztórendszer (Generic Rapid Alert System/GRAS) továbbfejlesztése és egy szoftver készítése az EU egészségügyi sürgősségi létesítményei számára. Az EU válságkezelési infrastruktúrájának továbbfejlesztése.

- A vérre/vérkomponensekre, szövetekre és sejtekre vonatkozó közösségi szabványok és előírások alkalmazásáról szóló iránymutatások.

- Számos workshop és konferencia, amely összehozta a kutatókat, az érdekelt feleket és a hatóságokat.

- Számos hatásvizsgálat, ideértve az egészségügyi szakszolgálatokról és az egészségügyi stratégiáról szóló hatásvizsgálatot is.

Együttműködés a nemzetközi szervezetekkel

A Bizottság 2007 márciusában hét új közös projektre vonatkozó szerződések aláírásával – melyek értéke összesen 4 242 963 EUR, és amelynek 60 %-át a közösségi közegészségügyi program (2003-2008) finanszírozza – tovább erősítette együttműködését az Egészségügyi Világszervezettel (WHO) . A szerződések tartalmazzák az EU környezetvédelemmel, egészséggel, sérülésekkel, egészségügyi egyenlőtlenségekkel, egészségügyi biztonsággal, egészségügyi szolgáltatásokkal, alkoholfogyasztással és sürgősségi segélyszolgálatokkal kapcsolatos egészségpolitikai prioritásait. A projekteket a WHO három év alatt valósítja meg.

2007. június 12-én magas szintű találkozót rendeztek a WHO főigazgatója, Dr. Margaret Chan, a Bizottság elnöke, José Manuel Barroso, valamint Kyprianou és Potočnik biztosok részvételével, hogy tárgyaljanak az egészségügy stratégiai prioritásairól, egyebek között az éghajlatváltozás egészségügyi következményeiről, a globális egészségbiztonságról és az egészségügyben elért eredmények javításáról Afrikában. A WHO és a Bizottság közötti magas rangú tisztviselői találkozót 2007. október 18-án rendezték meg.

Ami Gazdasági Együttműködési és Fejlesztési Szervezettel (OECD) folytatott együttműködést illeti, 2007 júniusában az OECD és a Bizottság közös szerződéseket írt alá, és az OECD workshopot szervezett a „Munkaerőhiány az egészségügyben és migráció” („Health workforce shortage and migration”) témában a gasteini Európai Egészségügyi Fórum keretein belül. Az OECD találkozók közül a Bizottság az OECD kapcsolattartóinak 2007 októberében Párizsban megrendezett találkozóján is részt vett. Az OECD „Munkaerő az egészségügyben és migráció projekt” („Health Workforce and Migration Project”)[12] keretein beül zajló, az egészségügyi szakemberek migrációjáról szóló kísérleti adatgyűjtés eredményeire támaszkodva az OECD titkársága azt javasolta, hogy az OECD egészségügyi adatok (OECD Health Data) keretében az egészségügyi szakemberek migrációjára vonatkozó új, rendszeres adatgyűjtés a lehető legnagyobb mértékben a külföldön képzett orvosokra irányuljon, mivel ők kulcsfontosságúak a nemzetközi orvosi mobilitás hatásának és szerepének értékelésénél. Az Eurostat és a WHO közös, az egészségügyi számlák rendszerére vonatkozó munkájának folytatására is közvetlen megállapodás keretében került sor..

A hatáskör átruházása az Eurostat részére

A 2007. évi munkaterv[13] I. mellékletének 2.5. pontjával összhangban 400 000 eurót különítettek el az Eurostat részére történő hatáskör-átruházásra, az alábbiak támogatására:

(1) a nemzeti statisztikai hatóságok támogatása a kikérdezéses módszerrel végzett európai egészségügyi felmérés (European Core Health Interview Survey/ECHIS) alapmoduljainak 2007 és 2008 közötti végrehajtása során (amint azt a 2007. évi statisztikai program meghatározza);

(2) a nemzeti statisztikai hatóságok támogatása az egészségügyi számlák rendszerének (az OECD-vel és a WHO-val közösen történő) Unión belüli megvalósítása és további kibővítése során.

E tevékenységek közül az első számára 200 000 eurót csoportosítottak át. 2007 júniusában az Eurostat pályázati felhívást írt ki, amely az Európai Statisztikai Rendszerhez tartozó intézményekre korlátozódott, és amelyre 13 pályázat érkezett be. A pályázatok értékelésének – amelyben az Egészség- és Fogyasztóügyi Főigazgatóság egy képviselője is részt vett – eredményeként 11 pályázatot fogadtak el. Az átcsoportosított 200 000 EUR és az Eurostat saját költségvetéséből az EHIS megvalósítására tervezett 555 716,15 EUR összesen 755 716,15 EUR-t tett ki, amely összeget az EU tagállamoknak nyújtott 11 támogatásra fordították. Az átcsoportosított 200 000 EUR-t teljes mértékben felhasználták (a két országnak, Ciprusnak és Lettországnak nyújtott támogatás formájában).

A második tevékenység számára 200 000 EUR-t csoportosítottak át. 2007 júliusában az Eurostat pályázati felhívást írt ki, amely az Európai Statisztikai Rendszerhez tartozó intézményekre korlátozódott, és hét ország pályázott erre a konkrét projektre fordított támogatás elnyerésére. A pályázatok elbírálásának eredményeként mind a hét pályázatot elfogadták, és 165 160,31 EUR-t különítettek el erre a célra, amely a projekt becsült költségvetésének 82,6 %-a.

STRUKTURÁLIS TÁMOGATÁS

Az Egészség- és Fogyasztóügyi Végrehajtó Ügynökség

A 2007. évi pályázati felhívás végrehajtásához szükséges technikai, tudományos és igazgatási segítséget az Egészség- és Fogyasztóügyi Végrehajtó Ügynökség nyújtotta, amelyet a 2004/858/EK rendelet[14] hozott létre. A Hivatal megszervezte a 2007. évi pályázati felhívásokat, koordinálta a benyújtott projektek értékelését, tárgyalásokat folytatott a támogatási megállapodásokról, valamint aláírta azokat.

A 2003–2008-AS KÖZEGÉSZSÉGÜGYI PROGRAM: IDőKÖZI ÉRTÉKELÉS

Amint azt a 1786/2002/EK határozat[15] 12. cikke (3) bekezdése előírja, elvégezték a program első három évének végrehajtásáról és eredményeiről szóló külső értékelést. A végleges jelentés 2007-ben készült el, és közzétették az Europa honlapon[16]. Bár az értékelésben főként kedvező következtetéseket vontak le, mégis megfogalmaztak és figyelembe vettek néhány ajánlást egy már részben megvalósított cselekvési tervben. Az értékelés következtetéseiről tájékoztatták az Európai Parlamentet, a Tanácsot, az Európai Gazdasági és Szociális Bizottságot és a Régiók Bizottságát.

FŐ TEVÉKENYSÉGEK 2007-BEN

Egészségügyi információk

A rákszűrésről szóló, 2003. december 2-i tanácsi ajánlás végrehajtásának[17] előkészítése 2007 februárjában kezdődött. A nyár folyamán egy kérdőívet küldtek a tagállamoknak, amelyre 18 tagállamtól érkezett válasz. A kérdőív szolgál a jelentés egyik pilléreként. A közegészségügyi program keretében zajló különböző projektekről a Nemzetközi Rákkutató Ügynökség (IARC) szolgál további adatokkal. A jelentést várhatóan 2008 második negyedévében teszik közzé.

A ritka betegségek területén történő európai intézkedésről szóló bizottsági közlemény előkészítése 2007 tavaszán kezdődött meg. A ritka betegségekről szóló európai konferencia a portugál elnökség alatt, Lisszabonban került megrendezésre, és a konferencián kihirdették a közleményről folytatott nyilvános konzultációt[18].

Egészségügyi veszélyek

Az Európai Uniónak a 2119/98/EK határozattal[19] létrehozott korai figyelmeztető és gyorsreagáló rendszere (EWRS) által 2007-ben jelzett legfőbb megbetegedéses esetek a következőkhöz kapcsolódtak: Chikungunya-láz kitörése Olaszországban, Ebola vírus okozta vérzéses lázas megbetegedések Ugandában, a hepatitis B vírus (HBV) elleni vakcinával kapcsolatos súlyos káros esemény Vietnámban, multirezisztens tuberkulózis előfordulása egy, az Egyesült Államokból az EU-ba utazó amerikai állampolgár esetében, Salmonella Tenessee megbetegedés, és legionella-előfordulás Thaiföldön nyaraló uniós turisták esetében. Ezeken az eseteken kívül közzétettek még számos, az EU-n belüli vagy kívüli madárinfluenza-kitörések ellen tervezett vagy végrehajtott intézkedésekről szóló információkkal kapcsolatos üzenetet. Az EWRS informatikai eszköz működtetését sikeresen átadták az Európai Betegségmegelőzési és Járványvédelmi Központnak (ECDC). Az alkalmazás 2007. november 17-én, a tesztelést követően vált online elérhetővé; a Bizottság emellett továbbra is biztosítja a nemzeti intézkedések összehangolását, amint azt a fertőző betegségekről szóló közösségi jogszabályok előírják.

Az EU tagállamok készültségi tervének értékelése két évig tartó folyamat. A munka 2005 első negyedévében indult meg és 2007 októberében fejeződött be. 2007-ben az Egészség- és Fogyasztóügyi Főigazgatóság aktívan részt vett a közös ECDC-WHO-EK értékelő csoportban, amely ellátogatott hét tagállamba: Máltára, Finnországba, Ciprusra, Szlovéniába, Bulgáriába, Észtországba és Romániába. A megfigyelések szerint minden tagállam jelentős erőfeszítéseket tett készültségi tervének javítására, és minden ország kiemelt bizonyos szakterületeket. E tekintetben a tagállamokat felkérték, hogy ismertessék saját bevált gyakorlataikat és folytassanak tapasztalatcserét a világméretű influenzajárványra való felkészültségről szóló negyedik közös EK–ECDC–WHO workshopon [20], melyet 2007-ben Luxemburgban tartottak. A workshopon nem csak a 27 EU tagállam, hanem a WHO Európai Területi Irodája által lefedett mind az 53 ország képviselői találkoztak. Nemzetközi hírnévvel rendelkező szakértőket hívtak meg, hogy bemutassák a legújabb eredményeket az influenza, a madárinfluenza és az influenza-világjárvány kutatása területén. A workshop a bevált gyakorlattal foglalkozó megbeszélések és a két, tájékoztatásra, valamint a kórházak felkészítésére irányuló gyakorlat során alkalmat adott az országok közti tapasztalatcserére.

2007-ben az Egészségbiztonsági bizottság megújított mandátumot kapott, valamint kidolgozta eljárási szabályait és új felépítését. Az Egészségbiztonsági bizottság többéves munkatervében meghatározott prioritásait az EU közegészségügyi programja támogathatja.

Pályázati felhívást tettek közzé, hogy létrehozzanak egy, a közegészségügyi intézkedések szövegezési, tervezési, végrehajtási és értékelési gyakorlatáról szóló keretszerződést. A pályázó által nyújtandó öt teljesítménykör, amit a pályázónak nyújtania kell, a következő: esettanulmányok, szimulációs gyakorlatok, terepgyakorlatok és képzés, melyek mindegyike az új és újra megjelenő egészségügyi veszélyek, mint például vegyi, biológiai és radionukleáris fenyegetettség, világjárványok vagy fertőző betegségek esetén történő kockázatkezelésre koncentrál.

Az egészséget befolyásoló tényezők

„Az Európai Unióban és a szomszédos országokban a HIV/AIDS ellen folytatott küzdelemről (2006–2009) szóló bizottsági közlemény[21]”céljainak teljesítése folytatódott a tagállamokkal és érdekel felekkel folytatott konzultáció és a rendszeres együttműködés által, különösen a HIV/AIDS agytröszt („think tank”) és a HIV/AIDS Civil Társadalmi Fórum keretében. Az „EU-Russia dialogue on HIV/AIDS” (Az EU és Oroszország párbeszéde a HIV-ről és az AIDS-ről”) című konferencia elmélyítette a Bizottság és a keleti szomszédság közti együttműködést. Az AIDS világnapja nevű kezdeményezés részeként Kyprianou biztos és az adott tagállamok egészségügyi miniszterei ellátogattak iskolákba, valamint a HIV/AIDS témával foglalkozó bizottsági tevékenységekről szóló kiállításra. A 2007. májusi találkozón megfogalmazott következtetéseiben a Tanács felkérte a Bizottságot, hogy folytassa munkáját a HIV/AIDS-megelőzése és az antiretrovirális gyógyszerekhez való hozzáférés javítása területén. Ez a Bréma utáni folyamat megköveteli a tagállamok, az elnökségi trió, a gyógyszeripar és a civil társadalom együttműködését.

Az alkohol tekintetében a 2007-es évet a 2006 októberében elfogadott, a tagállamokat az alkohollal kapcsolatos károk csökkentésében támogató uniós stratégiáról szóló bizottsági közlemény[22] végrehajtási struktúrájának létrehozása jellemezte. A stratégia megvalósításának érdekében az alábbi intézkedéseket hozták:

- az Európai Alkohol és Egészség Fórum (European Alcohol and Health Forum) létrehozása, továbbá ezt követően két munkacsoport felállítása („Az alkohol ifjúsággal kapcsolatos vonatkozásai” és „Marketingközlemény”) A Fórum legfőbb célja az alkohol okozta károsodás csökkentésére irányuló konkrét intézkedések ösztönzése minden érdekelt fél esetében. 2007 végére a Fórum tagjai 75 intézkedésre irányuló kötelezettségvállalást vezettek be.

E kötelezettségvállalások tartalma és megvalósítása megtekinthető a Bizottság honlapján[23].

- a nemzeti politikával és intézkedésekkel foglalkozó bizottság (Committee on National Policy and Action) létrehozása E bizottság főként az alkoholpolitikák összehangolásával és továbbfejlesztésével foglalkozik.

- az adatgyűjtéssel, mutatókkal és meghatározásokkal foglalkozó bizottság (Committee on Data Collection, Indicators and Definitions) létrehozásának előkészítése, mely bizottság az alkoholfogyasztást, az alkoholfogyasztási szokásokat és az alkohol okozta károsodásokat, valamint a közös mutatókat és meghatározásokat illetően szolgáltat összehasonlítható és rendszeresen frissített adatokat.

2007 májusában a Bizottság elfogadta a táplálkozással, túlsúllyal és elhízással kapcsolatos egészségügyi kérdésekre vonatkozó európai stratégiáról szóló fehér könyvet[24], amely az „Az egészséges táplálkozás és a fizikai tevékenység promóciója: a túlsúly, az elhízottság és a krónikus betegségek megelőzésének európai dimenziója” című zöld könyvre[25] érkezett válaszok elemzésén és egy hatásvizsgálaton alapszik. A stratégia megvalósítása érdekében a Bizottság létrehozta a táplálkozással és a testmozgással kapcsolatos kérdésekkel foglalkozó magas szintű munkacsoportot (High Level Group on Nutrition and Physical Activity) (első ülésükre november 29-én került sor). 2007 decemberében a táplálkozással, túlsúllyal és elhízással kapcsolatos egészségügyi kérdésekre vonatkozó EU stratégia gyakorlatba való áthelyezéséről szóló tanácsi következtetés támogatta a Bizottság fehér könyvében szereplő pontokat, így például az EU-platform fejlesztésének folytatását, a táplálkozással és a testmozgással kapcsolatos kérdésekkel foglalkozó magas szintű munkacsoport létrehozását, valamint a sóbevitel-csökkentés legfontosabb témaként való számontartását. A táplálkozással, testmozgással és egészséggel foglalkozó európai platform[26] öt alkalommal találkozott plenáris üléseken, és két munkacsoportot támogatott (a munkahelyi táplálkozással és testmozgással kapcsolatos kérdésekkel foglalkozó munkacsoportot és a testmozgással kapcsolatos munkacsoportot). A platform tagjai folytatták a több mint 200 cselekvési kötelezettségvállalás megvalósítását, a jelenleg tapasztalható elhízási folyamat megállítása és megfordítása érdekében.

Folytatták az EU 2005–2008-as „SEGÍTSÉG – A dohányfüstmentes életért” című dohányzásellenes kampányát, amely főleg a serdülőkre (15–18 évesek) és a fiatal felnőttekre (18–30 évesek) irányul. A 30 hónapos időszak alatt a több mint 46 000 reklámfilm, amelyeket 96 nemzeti TV-csatornán és az interneten közöltek, több mint 3,2 milliárd kapcsolatot teremtett a fiatal célközönséggel. Ezzel párhuzamosan az EU „Segítség” („Help”) elnevezésű honlapjára[27] több mint 4,2 millióan kattintottak, és az európai sajtóban több mint 5 000 újságcikk íródott a témában. A 2006 márciusában indított, szén-monoxid-mérésre irányuló kampány több mint 200 000 teszteredményt hozott, és a témában több mint 600 nemzeti szintű megmozdulást szerveztek EU-szerte. A dohányzás elleni európai ifjúsági kiáltványt[28], amelyet 25 nemzeti konzultáció alapján maguk a fiatalok írtak meg, a tagállamokban nemzeti intézkedések segítségével mozdították elő.

A 2005 októberi „A népesség mentális egészségének javítása: az EU mentális egészségügyi stratégiája” című zöld könyv[29] kapcsán tartott széles körű nyilvános konzultációt[30] követően, az EPSCO-Tanács (Foglalkoztatási, Szociálpolitikai, Egészségügyi és Fogyasztásügyi Tanács) 2007 decemberi ülésén a Bizottság bejelentette, hogy egy, a mentális egészségüggyel foglalkozó magas szintű konferenciát szervez, azzal a céllal, hogy létrehozzon egy Európai egyezményt a mentális egészségért és jóllétért.

A migránsok egészségének prioritásként való kiemelésében a Bizottság szorosan együttműködött a portugál elnökséggel. A közegészségügyi program (2003–2008) pénzügyi támogatást nyújtott az „ Egészség és migráció az EU-ban: Jobb egészséget mindenkinek egy befogadó társadalomban” elnevezésű konferenciának, amelyet 2007 szeptemberében tartottak Lisszabonban. A konferencián felszólalt Kyprianou biztos.

A kábítószer-függőséggel kapcsolatos egészségi ártalom megelőzéséről és csökkentéséről szóló, 2003. június 18-i tanácsi ajánlás[31] végrehajtásáról szóló jelentést a Bizottság 2007. április 18-án elfogadta. A jelentés mindenekelőtt megállapítja, hogy az Európai Unióban a börtönökben megvalósuló ártalomcsökkentő beavatkozások még mindig nincsenek összhangban az egyenértékűségi elvvel, amely a börtönben és a társadalom számára azon kívül elérhető egészségügyi szolgáltatások és ellátás (beleértve az ártalomcsökkentést is) közötti egyenértékűségét jelenti, s amelyre a 2003-as tanácsi ajánlás és az illetékes ENSZ-szervek is felszólítottak. 2007. december 10-én a Bizottság elfogadta az EU kábítószer-ellenes cselekvési tervének (2005–2008) végrehajtásával kapcsolatban elért eredmények 2007. évi felülvizsgálatáról szóló közleményt[32].

Az EU 2004–2010-es környezetvédelmi és egészségügyi cselekvési tervéből eredő kötelezettségek tejesítése érdekében számos intézkedést hoztak. A beltéri levegőminőséggel foglalkozó szakértői munkacsoport 2007-ben kétszer ülésezett azzal a céllal, hogy a környezeti levegő minőségével kapcsolatos EU-programokban és -politikákban, valamint a szennyezőanyag-kibocsátás/-koncentráció csökkentésére irányuló intézkedésekkel kapcsolatosan tanáccsal lássa el a Bizottságot.

Kockázatértékelés

A közegészségügyi program (2003–2008) szempontjából lényeges tudományos bizottságokat a 2007. évi munkaterv[33] I. mellékletének 2.4. pontjában rögzítetteknek megfelelően finanszírozták.

2007-ben a három tudományos bizottság[34], név szerint a fogyasztási cikkek tudományos bizottsága (Scientific Committee on Consumer Products/SCCP), az egészségügyi és környezeti kockázatok tudományos bizottsága (Scientific Committee on Health and Environmental Risks/SCHER) és az újonnan azonosított egészségügyi kockázatok tudományos bizottsága (Scientific Committee on Emerging and Newly Identified Health Risks/SCENIHR) az egészségügyi és/vagy környezeti kockázatok tudományos értékelését illetően a vélemények széles skáláját fogadta el. A vélemények a következőkre vonatkoztak: Európában használt bizonyos hajfestékek (lehetséges rákkeltő kockázatuk felülvizsgálata részeként, ezen anyagok pozitív listájának összeállítása céljából), kozmetikai termékekben található nanoanyagok, veszélyes anyagok (a 793/93/EGK rendeletben meghatározott bizonyos létező anyagok), beltéri szennyező anyagok, annak érdekében, hogy a Bizottságnak szilárd tudományos alapot biztosítsanak a beltéri levegőre vonatkozó politikák kidolgozásában és végrehajtásában (mivel ez az egyik legfőbb európai környezeti egészséggel kapcsolatos probléma), fogászati amalgám és alternatívái, valamint a füstmentes dohánytermékek hatásai.

Az elektromágneses mezők tekintetében az Egészség- és Fogyasztóügyi Főigazgatóság elkezdte a lakosságot érő elektromágneses sugárterhelés korlátozásáról szóló 1999/519/EK tanácsi ajánlás megvalósítására vonatkozó jelentés elkészítését. A jelentés elkészítésének támogatására – amelyet várhatóan 2008 első felében tesznek közzé – létrehoztak egy, a tagállamokbeli kormányzati szakértőkből álló munkacsoportot.

A fogyasztói termékekben, ideértve az élelmiszereket is,, valamint a kozmetikumokban és a gyógyászati szerekben megtalálható nanotechnológiákról szóló, első éves „Nanotechnology Safety for Success Dialogue” workshopot 2007 októberében Brüsszelben rendezték meg[35].

[1] HL L 271., 2002.10.9., 1. o.

[2] http://europa.eu.int/comm/health/ph_programme/keydo_programme_2003_2008_en.htm

[3] Az Európai Parlament és a Tanács 1350/2007/EK határozata (2007. október 23.) az egészségügyre vonatkozó második közösségi cselekvési program (2008-13) létrehozásáról (HL L 301., 2007.11.20., 3. o.)

[4] COM(2007) 630 végleges, 2007.10.23.

[5] HL L 46., 2007.2.16., 27. o.

[6] HL C 34., 2007.2.16., 11. o.

[7] http://ec.europa.eu/phea/documents/Call_text_2007.pdf.

[8] http://ec.europa.eu/health/dyna/whatsnew/whatsnew_en.cfm.

[9] HL L 46., 2007.2.16., 45. o.

[10] http://ec.europa.eu/phea/documents/10_QAbis.pdf.

[11] http://health.europa.eu

[12] http://www.oecd.org/document/47/0,3343,en_2649_33931_36506543_1_1_1_1,00.html.

[13] HL L 46., 2007.2.16., 27. o.

[14] HL L 369., 2004.12.16., 73. o.

[15] HL L 271., 2002.10.9., 1. o.

[16] http://ec.europa.eu/health/ph_programme/documents/evaluation/PHP_evaluation_en.pdf.

[17] HL L 327., 2003.12.16., 34. o.

[18]

http://ec.europa.eu/health/ph_threats/non_com/cons_rare_dis_en.htm.

[19] A Közösségben a fertőző betegségek járványügyi felügyeleti és ellenőrzési hálózatának létrehozásáról szóló, 1998. szeptember 24-i 2119/98/EK európai parlamenti és tanácsi határozat (HL L 268., 1998.10.3., 1. o.).

[20] http://ec.europa.eu/health/ph_threats/com/Influenza/ev_20070925_en.htm.

[21] http://eur-lex.europa.eu/LexUriServ/LexUriServ.do?uri=COM:2005:0654:FIN:EN:PDF.

[22] http://ec.europa.eu/health/ph_determinants/life_style/alcohol/documents/alcohol_com_625_en.pdf.

[23] http://ec.europa.eu/health/ph_determinants/life_style/alcohol/Forum/alcohol_forum_en.htm.

[24] COM(2007) 279 végleges, 2007.5.30.

[25] http://ec.europa.eu/health/ph_determinants/life_style/nutrition/documents/nutrition_gp_hu.pdf.

[26] http://ec.europa.eu/health/ph_determinants/life_style/nutrition/platform/platform_en.htm.

[27] http://www.help-eu.com/.

[28] http://ec.europa.eu/health/ph_determinants/life_style/Tobacco/help/manifesto_en.htm.

[29] http://ec.europa.eu/health/ph_determinants/life_style/mental/green_paper/mental_gp_en.pdf

[30] http://ec.europa.eu/health/ph_determinants/life_style/mental/green_paper/consultation_en.htm.

[31] COM(2007) 199.

[32] COM(2007) 781.

[33] HL L 46., 2007.2.16., 27. o.

[34] http://ec.europa.eu/health/ph_risk/committees/committees_en.htm.

[35] http://ec.europa.eu/health/ph_risk/ev_20071025_en.htm.